Machiasport (Maine)

Machiasport Ameriketako Estatu Batuetako Maine estatuko udalerria da. Washington konderrian kokatuta dago. 2020ko erroldaren arabera, 920 biztanle ditu. Machiasko badiaren kostan kokatzen da. Itsas portua eta helburu turistiko ezaguna da.

 Historia 
Europarrak iritsi aurretik biztanleak wabanaki eta passamaquoddy nazioak bizi ziren Machiasko badiaren inguruan. Lehen europarrak XVI. mendean ailegatu ziren, euskaldunak, frantsesak eta ingelesak.
1633an, Plymouth Companyk merkataritza-postu bat ezarri zuen Machiasporten, natiboekin negozioak egiteko. Baina hau Akadiaren parte zen, Frantzia Berriak beretzat hartzen zuen lurraldea. Beraz, 1634an, merkataritza-postua Port Royaleko frantziar indarrek arpilatu zuten, Charles de Saint-Étienne de la Tour-en agindupean.

Espainiako Ondorengotza Gerraren ondoren, Utrechteko Itunaren arabera (1713), britainiarren kolonien parte bihurtu zen.

1770ean, eremua Massachusettseko Gorte Nagusiak 80 eskatzaileri eman zien, bertan kokatzeko baimena.

1775ean, Jeremiah O'Brien-en gidaritzapean bertakoek HMS Margaretta itsasontzi britainiarra hartu ondoren, bizilagunek parapetpo txiki bat eraiki zuten Machias ibaiaren bokalea eta inguruak zaintzeko. Beranduago, urte horretan, britainiarrek lau itsasontzi bidali zituzten Sir George Collierren agindupean, bertako milizia garaitu ondoren parapetoak eta hainbat eraikinsuntsitu zituztenak.

1777an, gotorlekua, ilargierdi formako lau kanoiko bateria bezala berreraiki zen. 1781ean defentsa nazionalaren parte egin zuten eta Fort O'Brien izena jarri zioten. 1812ko angloamerikar gerran, 1814ko irailean, britainiarrek gotorlekua hartu eta eraikuntzak erre zituzten.

1863an, Estatu Batuetako Gerra Zibilean, Fort Machias Fort O'Brienen hondakinen ondoan eraiki zen. Bost kanoiko gotorlekua zen. 1863tik 1865era aktiboa izan zen. 1923an, Estatu Batuetako gobernuak bi gotorlekuen tokiak Maine estatuari transferitu zizkion. 2006tik aurrera, gune historiko gisa kudeatzen ditu Maineko Parke eta Lurren Bulegoak.

 Geografia 
Ameriketako Estatu Batuetako Erroldaren Bulegoaren arabera, udalerriak 159,57 km2 azalera du, horietatik 55,45 km2 lurra eta 104,12 km2 ura dira.

 Intereseko puntuak 

 Long Point Natural Preserve eremu babestua. Bertako informazio-paneletan euskaldunak seinalatzen dira inguruan agertutako lehen europarren artean.

 Erreferentziak 
Kategoria:Maineko hiriak